CELEX: 32014D0472
Language: el
Date: 2014-04-16 00:00:00
Title: Απόφαση αριθ. 472/2014/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014 , σχετικά με το Ευρωπαϊκό Έτος για την Ανάπτυξη (2015)

9.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 136/1
            
         ΑΠΌΦΑΣΗ αριθ. 472/2014/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 16ης Απριλίου 2014
   σχετικά με το Ευρωπαϊκό Έτος για την Ανάπτυξη (2015)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 και το άρθρο 210 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής της 10ης Δεκεμβρίου 2013 (1),
   Ενεργώντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Η πολιτική στον τομέα της Αναπτυξιακής Συνεργασίας έχει ως πρωταρχικό στόχο τη μείωση και, μακροπρόθεσμα, την εξάλειψη της φτώχειας, όπως ορίζεται στο άρθρο 21 της Συνθήκης για την Ευρωπαϊκή Ένωση (ΣΕΕ) και στο άρθρο 208 της Συνθήκης για τη λειτουργία της Ευρωπαϊκής Ένωσης. Η καταπολέμηση της φτώχιας ανά τον κόσμο θα βοηθήσει στην οικοδόμηση ενός σταθερότερου, ειρηνικότερου περισσότερο ευημερούντος και δίκαιου κόσμου, που θα αντικατοπτρίζει την αλληλεξάρτηση μεταξύ των πλουσιότερων και φτωχότερων χωρών.
            
         
               (2)
            
            
               Όπως αναφέρεται στο ψήφισμα του Ευρωπαϊκού Κοινοβουλίου της 23ης Οκτωβρίου 2012 με τίτλο «πρόγραμμα δράσης για αλλαγή: το μέλλον της αναπτυξιακής πολιτικής της ΕΕ», η αναπτυξιακή συνεργασία συνίσταται επίσης στην προαγωγή της ανθρώπινης ανάπτυξης και της ολοκλήρωσης του ατόμου σε όλες του τις διαστάσεις, περιλαμβανομένης της πολιτιστικής διάστασης.
            
         
               (3)
            
            
               Η Ένωση παρέχει βοήθεια αναπτυξιακής συνεργασίας από το 1957 και αποτελεί τώρα τον μεγαλύτερο χορηγό της επίσημης αναπτυξιακής βοήθειας στον κόσμο.
            
         
               (4)
            
            
               Η Συνθήκη της Λισαβόνας συνέδεσε στενά την αναπτυξιακή πολιτική με την εξωτερική δράση της Ένωσης στο πλαίσιο του ενδιαφέροντος της Ένωσης για έναν σταθερό και ευημερούντα κόσμο. Η αναπτυξιακή πολιτική συμβάλλει επίσης στην αντιμετώπιση άλλων παγκόσμιων προκλήσεων και συνεισφέρει στην υλοποίηση της στρατηγικής «Ευρώπη 2020», που καθορίζεται στην Ανακοίνωση της Επιτροπής της 3ης Μαρτίου 2010 με τίτλο «Ευρώπη 2020, στρατηγική για έξυπνη, βιώσιμη και χωρίς αποκλεισμούς ανάπτυξη».
            
         
               (5)
            
            
               Η Ένωση υπήρξε πρωτοπόρος στη διαμόρφωση και στην υλοποίηση της έννοιας της συνοχής της αναπτυξιακής πολιτικής, η οποία αποσκοπεί στην ενίσχυση των συνεργειών μεταξύ των πολιτικών που δεν αφορούν τη βοήθεια και των αναπτυξιακών στόχων, ούτως ώστε να διασφαλιστεί ότι οι πολιτικές της Ένωσης ανταποκρίνονται στις αναπτυξιακές ανάγκες των αναπτυσσόμενων χωρών ή τουλάχιστον δεν αντιβαίνουν στον στόχο της εξάλειψης της φτώχειας.
            
         
               (6)
            
            
               Το 2000, η διεθνής κοινότητα δεσμεύθηκε να λάβει συγκεκριμένα μέτρα, μέχρι το 2015, για την καταπολέμηση της φτώχειας, με την υιοθέτηση των αναπτυξιακών στόχων της χιλιετίας (ΑΣΧ), που έγιναν δεκτοί από την Ένωση και τα κράτη μέλη.
            
         
               (7)
            
            
               H κοινή δήλωση του Συμβουλίου και των αντιπροσώπων των κυβερνήσεων των κρατών μελών που συνέρχονται στο πλαίσιο του Συμβουλίου, του Ευρωπαϊκού Κοινοβουλίου και της Επιτροπής σχετικά με την αναπτυξιακή πολιτική της Ευρωπαϊκής Ένωσης «Η Ευρωπαϊκή Συναίνεση» (3), η οποία παραμένει η πλέον συνεκτική βάση για την αναπτυξιακή συνεργασία της Ένωσης, καλεί την Ένωση να συμβάλει στην ενίσχυση του ρόλου των νέων κρατών μελών ως νέων χορηγών.
            
         
               (8)
            
            
               Ο κόσμος έχει υποστεί εντυπωσιακές αλλαγές τα τελευταία έτη, περιλαμβανομένων μειζόνων αλλαγών στην παγκόσμια οικονομική και πολιτική ισορροπία. Νέοι φορείς, συμπεριλαμβανομένων των ιδιωτικών και άλλων μη κυβερνητικών φορέων, έχουν εμφανιστεί στην παγκόσμια σκηνή. Ενώ οι ανεπτυγμένες και οι αναδυόμενες οικονομίες αντιπροσωπεύουν το μεγαλύτερο μέρος του παγκόσμιου ακαθάριστου εγχώριου προϊόντος, οι αναδυόμενες οικονομίες έχουν πλέον καταστεί η βασική κινητήρια δύναμη της παγκόσμιας ανάπτυξης και ήδη έχουν σημαντικό αντίκτυπο στην παγκόσμια οικονομία.
            
         
               (9)
            
            
               Η συνέχιση της στήριξης της αναπτυξιακής συνεργασίας είναι ζωτικής σημασίας σε έναν ταχέως μεταβαλλόμενο κόσμο. Περίπου 1,3 δισεκατ. άνθρωποι εξακολουθούν να ζουν σε ακραία εισοδηματική φτώχεια, ενώ δεν έχουν ακόμη καλυφθεί οι ανάγκες ανθρώπινης ανάπτυξης πολλών περισσότερων ατόμων. Οι ανισότητες μέσα στις ίδιες τις χώρες έχουν αυξηθεί στα περισσότερα μέρη του πλανήτη. Το φυσικό περιβάλλον υφίσταται όλο και μεγαλύτερη πίεση και οι αναπτυσσόμενες χώρες πλήττονται ιδιαίτερα από τις επιπτώσεις της κλιματικής αλλαγής. Οι εν λόγω προκλήσεις είναι καθολικές και αλληλένδετες και πρέπει να αντιμετωπιστούν με κοινές ενέργειες από όλες τις χώρες.
            
         
               (10)
            
            
               Οι συζητήσεις για το πλαίσιο μετά το 2015 έχουν αρχίσει: βασιζόμενη στην ανακοίνωση της Επιτροπής της 13ης Οκτωβρίου 2011 με τίτλο: «Αύξηση του αντικτύπου της αναπτυξιακής πολιτικής της ΕΕ: ένα πρόγραμμα δράσης για αλλαγή» και στα συμπεράσματα του Συμβουλίου της 14ης Μαΐου 2012 για το πρόγραμμα δράσης για αλλαγή, τα οποία έχουν ήδη αλλάξει σημαντικά τον προσανατολισμό των αναπτυξιακών πολιτικών της Ένωσης, η Επιτροπή διατύπωσε τις απόψεις της στην ανακοίνωσή της 27ης Φεβρουαρίου 2013 με τίτλο «Αξιοπρεπείς συνθήκες διαβίωσης για όλους: εξάλειψη της φτώχειας και εξασφάλιση βιώσιμου μέλλοντος για τον κόσμο» και στα συμπεράσματά του της 25ης Ιουνίου 2013 το Συμβούλιο ενέκρινε το «Γενικό πρόγραμμα για την περίοδο μετά το 2015», με στόχο να αντιμετωπίσει τις ελλείψεις του σημερινού αναπτυξιακού πλαισίου καθώς και να καθορίσει μια κοινή προσέγγιση με σκοπό τον συνδυασμό της εξάλειψης της φτώχειας και της μέριμνας για αειφορία σε ένα υπερκείμενο διεθνές πλαίσιο.
            
         
               (11)
            
            
               Το έτος 2015 θα πρέπει να αποτελέσει ένα εμβληματικό και κρίσιμο έτος, επειδή είναι το τελευταίο έτος για την επίτευξη των ΑΣΧ που συμφωνήθηκαν συλλογικά και, επομένως, να προσφέρει μια μοναδική ευκαιρία για την καταγραφή των διεθνών δεσμεύσεων από το 2000 και μετά. Το έτος 2015 θα είναι επίσης το έτος κατά το οποίο θα πρέπει να ληφθούν σημαντικές διεθνείς αποφάσεις σχετικά με το αναπτυξιακό πλαίσιο που θα αντικαταστήσει το πλαίσιο των ΑΣΧ τις επόμενες δεκαετίες.
            
         
               (12)
            
            
               Το έτος 2015 είναι το κατάλληλο έτος για την παρουσίαση των αποτελεσμάτων της αναπτυξιακής πολιτικής της Ένωσης μετά την εφαρμογή των αρχών που καθορίζονται στην ανακοίνωση της Επιτροπής για το Πρόγραμμα Δράσης για Αλλαγή.
            
         
               (13)
            
            
               Το έτος 2015 θα είναι επίσης το έτος κατά το οποίο σημαντικές διεθνείς εκδηλώσεις θα πραγματοποιηθούν στα κράτη μέλη, όπως η Παγκόσμια Έκθεση «Η τροφή για τον Πλανήτη: η Ενέργεια Πηγή Ζωής», στο Μιλάνο, η οποία θα προσφέρει εξαιρετική ευκαιρία να συζητηθούν οι παγκόσμιες αναπτυξιακές πολιτικές και να ευαισθητοποιηθεί ευρέως μέσω δραστηριοτήτων το κοινό σχετικά με τη βιώσιμη ανάπτυξη και συναφή ζητήματα.
            
         
               (14)
            
            
               Στο ψήφισμά του για το Πρόγραμμα Δράσης για Αλλαγή, το Ευρωπαϊκό Κοινοβούλιο κάλεσε την Επιτροπή να ορίσει το 2015 Ευρωπαϊκό Έτος για την Ανάπτυξη, εκφράζοντας την ελπίδα ότι αυτό θα αυξήσει την προβολή της αναπτυξιακής συνεργασίας.
            
         
               (15)
            
            
               Το 2015 θα πρέπει συνεπώς να ανακηρυχθεί «Ευρωπαϊκό Έτος για την Ανάπτυξη» («το ευρωπαϊκό έτος») για να δώσει την κατάλληλη στιγμή τη δυνατότητα να ευαισθητοποιηθεί το ευρύ κοινό για την τρέχουσα διαμόρφωση της αναπτυξιακής πολιτικής της Ένωσης. Απαιτούνται πληροφορίες σχετικά με τον τρόπο με τον οποίο μια εξωστρεφής Ένωση μπορεί να βοηθήσει στην εξασφάλιση της παγκόσμιας βιωσιμότητας. Αυτό περιλαμβάνει την ευαισθητοποίηση για την παγκόσμια αλληλεξάρτηση και την προβολή του ότι η ανάπτυξη δεν είναι απλά μόνο βοήθεια.
            
         
               (16)
            
            
               Βασικό στοιχείο για τον επιτυχημένο αντίκτυπο της δράσης της Ένωσης για την ανάπτυξη αποτελεί ο βαθμός στον οποίο χαίρει λαϊκής και πολιτικής στήριξης και παρέχει ενδείξεις αποτελεσματικής και αποδοτικής χρήσης των δημοσίων πόρων για την επίτευξη αναπτυξιακών αποτελεσμάτων. Το ευρωπαϊκό έτος θα πρέπει, επομένως, να συμβάλει καταλυτικά στην ευαισθητοποίηση του κοινού, μεταξύ άλλων μέσω δημόσιου πολιτικού διαλόγου και της εκπαίδευσης σε θέματα ανάπτυξης, να δώσει μεγαλύτερη ώθηση και να επιτρέψει την ανταλλαγή βέλτιστων πρακτικών μεταξύ των κρατών μελών, των τοπικών και περιφερειακών αρχών, της κοινωνίας των πολιτών, των κοινωνικών εταίρων, του ιδιωτικού τομέα και των διεθνών φορέων και οργανισμών που ασχολούνται με θέματα που αφορούν την ανάπτυξη. Αναμένεται επίσης ότι θα συμβάλει στην εστίαση της προσοχής των πολιτικών και στην κινητοποίηση όλων των ενδιαφερομένων ώστε να δοθεί ώθηση και να προωθήσει περαιτέρω δράσεις και πρωτοβουλίες σε επίπεδο Ένωσης και κρατών μελών, σε συνδυασμό με τους δικαιούχους αναπτυξιακής βοήθειας και τους εκπροσώπους τους.
            
         
               (17)
            
            
               Το ευρωπαϊκό έτος θα πρέπει να αυξήσει την ευαισθητοποίηση όσον αφορά κάθε μορφή διακρίσεως λόγω φύλου που αντιμετωπίζουν οι γυναίκες και τα κορίτσια σε διάφορες περιοχές, ιδιαίτερα όσον αφορά την πρόσβαση στην εκπαίδευση, την απασχόληση και τα συστήματα υγείας, καθώς και σχετικά με τους καταναγκαστικούς γάμους, τη σεξουαλική εκμετάλλευση, τον ακρωτηριασμό των γεννητικών οργάνων και άλλες αθέμιτες πρακτικές.
            
         
               (18)
            
            
               Το Ειδικό Ευρωβαρόμετρο 392 με τίτλο «Η αλληλεγγύη που καλύπτει όλον τον πλανήτη: Οι Ευρωπαίοι και η αναπτυξιακή βοήθεια», που δημοσιεύθηκε τον Οκτώβριο του 2012, έδειξε ότι το 85 % των πολιτών της Ένωσης ήταν υπέρ της παροχής βοήθειας στις χώρες εταίρους. Όπως αναφέρεται στην εν λόγω έρευνα, παρά το σημερινό οικονομικό κλίμα, περισσότεροι από έξι στους δέκα πολίτες θεωρούν ότι η βοήθεια για τα άτομα στις χώρες εταίρους θα πρέπει να αυξηθεί. Ταυτόχρονα, η εν λόγω έρευνα έδειξε σαφώς ότι υπάρχει έλλειψη στις γνώσεις σχετικά με την αναπτυξιακή συνεργασία της Ένωσης και ζητείται να βελτιωθεί η επικοινωνία.
            
         
               (19)
            
            
               Ο αποτελεσματικός συντονισμός μεταξύ όλων των εταίρων που συνεισφέρουν σε ενωσιακό, εθνικό, περιφερειακό και τοπικό επίπεδο αποτελεί θεμελιώδη προϋπόθεση για ένα αποτελεσματικό ευρωπαϊκό έτος. Οι τοπικοί και περιφερειακοί εταίροι μπορούν να διαδραματίσουν στην περίπτωση αυτή ιδιαίτερο ρόλο στην προώθηση της αναπτυξιακής πολιτικής της Ένωσης.
            
         
               (20)
            
            
               Λόγω των διαφορετικών εθνικών, κοινωνικοοικονομικών, και πολιτιστικών συνθηκών και ευαισθησιών, ορισμένες από τις δραστηριότητες του ευρωπαϊκού έτους θα πρέπει να αποκεντρωθούν σε εθνικό επίπεδο, σύμφωνα με το άρθρο 58 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (4). Ωστόσο, ο καθορισμός προτεραιοτήτων πολιτικής σε εθνικό επίπεδο θα πρέπει να συντονίζεται με την Επιτροπή, ώστε να διασφαλίζεται η συνοχή με τους στρατηγικούς στόχους του ευρωπαϊκού έτους. Ο στενός συντονισμός μεταξύ των δραστηριοτήτων της Επιτροπής και των κρατών μελών έχει καίρια σημασία για τη δημιουργία συνεργειών και την επιτυχία του ευρωπαϊκού έτους.
            
         
               (21)
            
            
               Εκτός από τα κράτη μέλη, η συμμετοχή στις δραστηριότητες που θα χρηματοδοτηθούν στο πλαίσιο του ευρωπαϊκού έτους θα πρέπει να είναι ανοικτή και στις υποψήφιες χώρες στις οποίες εφαρμόζεται προενταξιακή στρατηγική, σύμφωνα με τις γενικές αρχές και τους γενικούς όρους και συνθήκες για τη συμμετοχή των χωρών αυτών στα προγράμματα της Ένωσης που συστήνονται στις αντίστοιχες συμφωνίες πλαίσιο και στις αποφάσεις του συμβουλίου σύνδεσης. Θα πρέπει να ενθαρρυνθεί ο συντονισμός με εθνικά μέτρα, ιδίως τα εθνικά προγράμματα εκπαίδευσης σε θέματα ανάπτυξης και ευαισθητοποίησης (DEAR). Το επίπεδο και η μορφή συμμετοχής στο ευρωπαϊκό έτος θα πρέπει να παραμένει στη διακριτική ευχέρεια κάθε κράτους μέλους.
            
         
               (22)
            
            
               Η συνοχή και η συμπληρωματικότητα με τη νομοθεσία και τις ενέργειες της Ένωσης θα πρέπει να διασφαλιστούν, συγκεκριμένα με το εργαλείο αναπτυξιακής συνεργασίας που θεσπίστηκε με τον κανονισμό (ΕΕ) αριθ. 233/2014 του Ευρωπαϊκού Κοινοβουλίου και του Συμβουλίου (5) συμπεριλαμβανομένου του προγράμματος DEAR, το Ευρωπαϊκό Ταμείο Ανάπτυξης, τον ευρωπαϊκό μηχανισμό γειτονίας που θεσπίστηκε με τον κανονισμό (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου (6) και άλλα χρηματοδοτικά μέσα της Ένωσης για χρηματοδότηση εξωτερικής δράσης, όταν αυτά σχετίζονται με την αναπτυξιακή πολιτική.
            
         
               (23)
            
            
               Τα οικονομικά συμφέροντα της Ένωσης θα πρέπει να προστατεύονται μέσω αναλογικών μέτρων καθ' όλη τη διάρκεια του κύκλου των δαπανών, συμπεριλαμβανομένης της πρόληψης, της ανίχνευσης και της διερεύνησης των παρατυπιών, της ανάκτησης των απολεσθέντων, των αχρεωστήτως καταβληθέντων ή των μη ορθώς χρησιμοποιηθέντων χρημάτων και, κατά περίπτωση, των διοικητικών και οικονομικών κυρώσεων σύμφωνα με τον κανονισμό (ΕΕ, Ευρατόμ) αριθ. 966/2012.
            
         
               (24)
            
            
               Για τη βελτίωση της αποτελεσματικότητας και της αποδοτικότητας των δραστηριοτήτων που προβλέπονται για το ευρωπαϊκό έτος, είναι σημαντικό να πραγματοποιηθεί μια σειρά προπαρασκευαστικών δράσεων το 2014.
            
         
               (25)
            
            
               Η Επιτροπή έχει ήδη αναλάβει διάφορα μέτρα για την προώθηση των αναπτυξιακών πολιτικών και για ενημέρωση των πολιτών της Ένωσης σχετικά με την αναπτυξιακή της συνεργασία. Τα εν λόγω υφιστάμενα μέτρα θα πρέπει να χρησιμοποιηθούν όσο το δυνατόν περισσότερο για το ευρωπαϊκό έτος.
            
         
               (26)
            
            
               Η βασική ευθύνη για την ευαισθητοποίηση των πολιτών για τα αναπτυξιακά ζητήματα παραμένει στα κράτη μέλη. Η δράση σε επίπεδο της Ένωσης συμπληρώνει τις δράσεις που λαμβάνονται σε εθνικό, περιφερειακό και τοπικό επίπεδο, όπως υπογραμμίστηκε στην πολιτική δήλωση που υπογράφηκε στις 22 Οκτωβρίου 2008 από το Ευρωπαϊκό Κοινοβούλιο, το Συμβούλιο και την Επιτροπή με τίτλο «Σύμπραξη για την επικοινωνιακή πολιτική της Ευρώπης».
            
         
               (27)
            
            
               Δεδομένου ότι οι στόχοι της εν λόγω απόφασης δεν μπορούν να επιτευχθούν επαρκώς από τα κράτη μέλη, λόγω της ανάγκης για πολυμερείς εταιρικές σχέσεις, διεθνική ανταλλαγή πληροφοριών και ευαισθητοποίηση στο επίπεδο της Ένωσης και διάδοση ορθών πρακτικών, αλλά μπορούν, λόγω της κλίμακας του ευρωπαϊκού έτους, να επιτευχθούν καλύτερα σε ενωσιακό επίπεδο, η Ένωση δύναται να υιοθετήσει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της ΣΕΕ. Σύμφωνα με την αρχή της αναλογικότητας, που διατυπώνεται στο ίδιο άρθρο, η παρούσα απόφαση δεν υπερβαίνει τα αναγκαία για την επίτευξη των στόχων αυτών,
            
         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Το έτος 2015 ανακηρύσσεται «Ευρωπαϊκό Έτος για την Ανάπτυξη» («το ευρωπαϊκό έτος»).
   Το σύνθημα του ευρωπαϊκού έτους είναι «Ο κόσμος μας, η αξιοπρέπειά μας, το μέλλον μας».
   Άρθρο 2
   Στόχοι
   Οι στόχοι του ευρωπαϊκού έτους είναι:
   
               α)
            
            
               να ενημερώσει τους πολίτες της Ένωσης για την αναπτυξιακή συνεργασία της Ένωσης και των κρατών μελών, τονίζοντας τα αποτελέσματα που η Ένωση, ενεργώντας από κοινού με τα κράτη μέλη, έχει επιτύχει ως παγκόσμιος παράγοντας καθώς και τη συνέχεια της δράσης της σύμφωνα με τις τελευταίες συζητήσεις όσον αφορά το καθολικό πλαίσιο για το διάστημα μετά το 2015·
            
         
               β)
            
            
               να προωθήσει την άμεση εμπλοκή, την κριτική σκέψη και το ενεργό ενδιαφέρον των πολιτών της Ένωσης και των ενδιαφερόμενων φορέων για την αναπτυξιακή συνεργασία, συμπεριλαμβανομένης της διαμόρφωσης πολιτικής και της εφαρμογής της και,
            
         
               γ)
            
            
               να αυξήσει την ευαισθητοποίηση σχετικά με τα οφέλη της αναπτυξιακής συνεργασίας της Ένωσης, όχι μόνο για τους δικαιούχους της αναπτυξιακής βοήθειας της Ένωσης, αλλά και για τους πολίτες της Ένωσης, και να επιτύχει μια ευρύτερη κατανόηση όσον αφορά τη συνοχή της αναπτυξιακής πολιτικής, καθώς και να ενισχύσει, μεταξύ των πολιτών της Ευρώπης και αναπτυσσόμενων χωρών, ένα αίσθημα κοινής ευθύνης, αλληλεγγύης και παροχής ευκαιριών σε ένα μεταβαλλόμενο και ολοένα πιο αλληλοεξαρτώμενο κόσμο.
            
         Άρθρο 3
   Μέτρα
   1.   Τα μέτρα που λαμβάνονται για την επίτευξη των στόχων του ευρωπαϊκού έτους περιλαμβάνουν τα ακόλουθα μέτρα που θα μπορούσαν να διοργανωθούν σε ενωσιακό, εθνικό, περιφερειακό ή τοπικό επίπεδο, όπως καθορίζονται στο παράρτημα, και σε χώρες εταίρους, σύμφωνα με το άρθρο 6 παράγραφος 5:
   
               α)
            
            
               εκστρατείες επικοινωνίας για τη διάδοση των βασικών μηνυμάτων που στοχεύουν στο ευρύ κοινό και σε συγκεκριμένες ομάδες, ιδίως τους νέους και άλλες βασικές ομάδες στόχους, μεταξύ άλλων χρησιμοποιώντας τα μέσα κοινωνικής δικτύωσης·
            
         
               β)
            
            
               η οργάνωση συνεδρίων, εκδηλώσεων και πρωτοβουλιών με όλα τα ενδιαφερόμενα μέρη, ώστε να προωθηθεί η ενεργός συμμετοχή και ο διάλογος και να αυξηθεί η ευαισθητοποίηση σε κάθε επίπεδο·
            
         
               γ)
            
            
               η υλοποίηση συγκεκριμένων μέτρων στα κράτη μέλη για την προώθηση των στόχων του ευρωπαϊκού έτους, ιδίως μέσω της εκπαίδευσης σε θέματα ανάπτυξης, της ανταλλαγής πληροφοριών και εμπειρίας και ορθών πρακτικών ανάμεσα σε εθνικές, περιφερειακές ή τοπικές διοικήσεις και άλλες οργανώσεις, και
            
         
               δ)
            
            
               η διενέργεια μελετών και ερευνών και η διάδοση των αποτελεσμάτων τους.
            
         2.   Η Επιτροπή μπορεί να προσδιορίσει περαιτέρω μέτρα που συμβάλλουν στους στόχους του ευρωπαϊκού έτους και μπορούν να επιτρέψουν τη χρησιμοποίηση της ονομασίας του ευρωπαϊκού έτους και του συνθήματος για την προώθηση των μέτρων αυτών, υπό την προϋπόθεση ότι συμβάλλουν στην επίτευξη των εν λόγω στόχων.
   Άρθρο 4
   Συντονισμός με τα κράτη μέλη
   1.   Η Επιτροπή καλεί τα κράτη μέλη να διορίσουν εθνικό συντονιστή επιφορτισμένο με την οργάνωση της συμμετοχής του εν λόγω κράτους μέλους στο ευρωπαϊκό έτος. Τα κράτη μέλη ενημερώνουν την Επιτροπή σχετικά με κάθε τέτοιας μορφής διορισμό.
   2.   Οι εθνικοί συντονιστές, σε στενό συντονισμό με την Επιτροπή, διαβουλεύονται και συνεργάζονται με ευρύ φάσμα ενδιαφερομένων φορέων, συμπεριλαμβανομένων των οργανώσεων της κοινωνίας των πολιτών και του ιδιωτικού τομέα, των εθνικών κοινοβουλίων, των κοινωνικών εταίρων και, κατά περίπτωση, εθνικών φορέων, του ομοσπονδιακού κράτους ή κυβερνητικών φορέων σε επίπεδο κατώτερο του εθνικού, περιλαμβανομένων και περιφερειακών και τοπικών αρχών και, κατά περίπτωση, συνδεδεμένων υπερπόντιων χωρών και εδαφών (ΥΧΕ) ή των σημείων επαφής για τα σχετικά προγράμματα της Ένωσης.
   3.   Η Επιτροπή καλεί τα κράτη μέλη να της υποβάλουν, έως την 1η Σεπτεμβρίου 2014, το πρόγραμμα εργασίας τους, το οποίο περιλαμβάνει στοιχεία των εθνικών δραστηριοτήτων που σχεδιάζονται για το ευρωπαϊκό έτος, σύμφωνα με τους στόχους του ευρωπαϊκού έτους και τις λεπτομέρειες των μέτρων που καθορίζονται στο παράρτημα.
   4.   Πριν από την έγκριση των προγραμμάτων εργασίας, η Επιτροπή επαληθεύει ότι οι εν λόγω δραστηριότητες ανταποκρίνονται, σύμφωνα με τον κανονισμό (ΕΕ, Ευρατόμ) αριθ. 966/2012 και τον κατ' εξουσιοδότηση κανονισμό (ΕΕ) αριθ. 1268/2012 της Επιτροπής (7), στους στόχους του ευρωπαϊκού έτους.
   Άρθρο 5
   Συμμετοχή
   Η συμμετοχή στις δραστηριότητες του ευρωπαϊκού έτους που θα χρηματοδοτηθούν από την Ένωση είναι ανοιχτή στα κράτη μέλη και στις υποψήφιες χώρες που επωφελούνται από προενταξιακή στρατηγική, σύμφωνα με τις γενικές αρχές και τους γενικούς όρους για τη συμμετοχή των χωρών αυτών στα προγράμματα της Ένωσης, όπως ορίζονται στις αντίστοιχες συμφωνίες πλαίσιο και στις αποφάσεις του συμβουλίου σύνδεσης, αντίστοιχα.
   Άρθρο 6
   Συντονισμός σε επίπεδο της Ένωσης και υλοποίηση
   1.   Η Επιτροπή εφαρμόζει την παρούσα απόφαση σε επίπεδο Ένωσης, ιδίως με την υιοθέτηση των αναγκαίων αποφάσεων χρηματοδότησης σύμφωνα με τους κανονισμούς περί δημιουργίας μηχανισμών χρηματοδότησης της εξωτερικής δράσης που σχετίζονται με τις συγκεκριμένες δράσεις, όπως ο Μηχανισμός για την αναπτυξιακή συνεργασία, το Ευρωπαϊκό Μέσο για τη Δημοκρατία και τα Δικαιώματα του Ανθρώπου, όπως θεσπίστηκε με τον κανονισμό (ΕΕ) αριθ. 235/2014 του Ευρωπαϊκού Κοινοβουλίου και του Συμβουλίου (8), ο Ευρωπαϊκός Μηχανισμός Γειτονίας, ο Μηχανισμός συμβολής στη σταθερότητα και την ειρήνη, όπως θεσπίστηκε με τον κανονισμό (ΕΕ) αριθ. 230/2014 του Ευρωπαϊκού Κοινοβουλίου και του Συμβουλίου (9), ο Μηχανισμός Προενταξιακής Βοήθειας, όπως θεσπίστηκε με τον κανονισμό (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου (10), και το Μέσο Εταιρικής Σχέσης για τη συνεργασία με τρίτες χώρες, όπως θεσπίστηκε με τον κανονισμό (ΕΕ) αριθ. 234/2014 του Ευρωπαϊκού Κοινοβουλίου και του Συμβουλίου (11) («Μηχανισμοί χρηματοδότησης εξωτερικής δράσης»).
   2.   Η Επιτροπή, μαζί με την Ευρωπαϊκή Υπηρεσία Εξωτερικής Δράσης (ΕΥΕΔ), συνεργάζεται στενά με το Ευρωπαϊκό Κοινοβούλιο, το Συμβούλιο και τα κράτη μέλη, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και τους φορείς και τις ενώσεις που δραστηριοποιούνται στον τομέα της ανάπτυξης σε επίπεδο Ένωσης.
   3.   Η Επιτροπή συγκαλεί συνεδριάσεις των εθνικών συντονιστών για τον συντονισμό της υλοποίησης του ευρωπαϊκού έτους και την ανταλλαγή πληροφοριών για την υλοποίηση του ευρωπαϊκού έτους σε επίπεδο Ένωσης και σε εθνικό επίπεδο. Η Επιτροπή ενδέχεται να καλέσει εκπροσώπους της κοινωνίας των πολιτών και των περιφερειακών και τοπικών αρχών, καθώς και μέλη του Ευρωπαϊκού Κοινοβουλίου, να παρίστανται στις εν λόγω συνεδριάσεις ως παρατηρητές.
   4.   Η Επιτροπή συγκαλεί συνεδριάσεις όλων των ενδιαφερόμενων μερών που συμμετέχουν στην αναπτυξιακή συνεργασία της Ένωσης για να την επικουρούν κατά την υλοποίηση του ευρωπαϊκού έτους σε επίπεδο της Ένωσης. Οι εθνικοί συντονιστές καλούνται να συμμετάσχουν σε αυτές τις συνεδριάσεις.
   5.   Η Επιτροπή θέτει το ευρωπαϊκό έτος ως προτεραιότητα στις δραστηριότητες επικοινωνίας των αντιπροσωπειών της στα κράτη μέλη και στις αντιπροσωπείες της ΕΕ στις χώρες εταίρους. Με σκοπό τη συμμετοχή τους σε δραστηριότητες που σχετίζονται με το ευρωπαϊκό έτος, ανεξαρτήτως του εάν οι δραστηριότητες αυτές πραγματοποιούνται στην Ένωση ή σε τρίτες χώρες, οι εταίροι για την ανάπτυξη σε τρίτες χώρες τυγχάνουν υποστήριξης διά των αντιπροσωπειών της ΕΕ ενώ ΥΧΕ τυγχάνουν υποστήριξης μέσω κατάλληλων θεσμικών διαύλων επικοινωνίας.
   6.   Η ΕΥΕΔ και οι αντιπροσωπείες της ΕΕ θα καταστήσουν το ευρωπαϊκό έτος αναπόσπαστο μέρος των δράσεων ενημέρωσης και επικοινωνίας
   Άρθρο 7
   Συνοχή και συμπληρωματικότητα
   Σύμφωνα με τους κανονισμούς για τη δημιουργία μηχανισμών χρηματοδότησης εξωτερικής δράσης που αφορούν τις συγκεκριμένες δράσεις, η Επιτροπή εξασφαλίζει ότι τα μέτρα που προβλέπονται στην παρούσα απόφαση συνάδουν με άλλα ενωσιακά, εθνικά και περιφερειακά μέτρα που συμβάλλουν στην επίτευξη των στόχων του ευρωπαϊκού έτους και συμπληρώνουν πλήρως τα υφιστάμενα ενωσιακά, εθνικά και περιφερειακά μέτρα.
   Άρθρο 8
   Ειδικές διατάξεις σχετικά με τη χρηματοδοτική και μη στήριξη
   1.   Για τα μέτρα ενωσιακής κλίμακας που περιγράφονται στο μέρος Α του παραρτήματος, διεξάγεται δημόσιος διαγωνισμός ή χορηγούνται επιδοτήσεις χρηματοδοτούμενες από την Ένωση σύμφωνα με τους τίτλους V και VI του κανονισμού (ΕΕ, Ευρατόμ) αριθ. 966/2012.
   2.   Τα μέτρα ενωσιακής κλίμακας που περιγράφονται στο μέρος Β του παραρτήματος μπορούν να επιδοτηθούν από την Ένωση.
   3.   Η Επιτροπή μπορεί να επιδοτήσει κάθε εθνικό συντονιστή σύμφωνα με τη διαδικασία που αναφέρεται στο μέρος Γ του παραρτήματος.
   4.   Κατά περίπτωση, και με την επιφύλαξη των στόχων και του προϋπολογισμού, τα υπάρχοντα προγράμματα που συμβάλλουν στην προαγωγή της ανάπτυξης είναι δυνατόν να στηρίξουν το ευρωπαϊκό έτος. Επιπλέον, έκτακτες προσπάθειες από κράτη μέλη για διαχείριση ενεργειών που σχετίζονται με την ανάπτυξη ή με διεθνείς αναπτυξιακούς άξονες δράσης θα λαμβάνονται υπόψιν στα εθνικά προγράμματα εργασίας.
   5.   Η Επιτροπή μπορεί να χορηγεί στήριξη μη χρηματοδοτικού χαρακτήρα για δραστηριότητες που αναλαμβάνονται από δημόσιους και ιδιωτικούς οργανισμούς σύμφωνα με το άρθρο 3 παράγραφος 2.
   6.   Προκειμένου τα μέτρα να θεωρούνται επιλέξιμα για χρηματοδότηση δυνάμει της παρούσας απόφασης, πρέπει να εξασφαλίζουν αποτελεσματική χρήση δημόσιων πόρων, να προσφέρουν προστιθέμενη αξία και να είναι προσανατολισμένα στα αποτελέσματα.
   Άρθρο 9
   Προστασία των οικονομικών συμφερόντων της Ένωσης
   1.   Κατά την υλοποίηση των δράσεων που χρηματοδοτούνται δυνάμει της παρούσας απόφασης, η Επιτροπή λαμβάνει τα κατάλληλα μέτρα για να εξασφαλίζει την προστασία των οικονομικών συμφερόντων της Ένωσης, με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και επιθεωρήσεων και με την ανάκτηση, σε περίπτωση που διαπιστωθούν παρατυπίες, των αχρεωστήτως καταβληθέντων ποσών, καθώς επίσης, κατά περίπτωση, με την επιβολή αποτελεσματικών, αναλογικών και αποτρεπτικών διοικητικών και οικονομικών κυρώσεων.
   2.   Η Επιτροπή ή οι αντιπρόσωποί της και το Ελεγκτικό Συνέδριο έχουν την εξουσία να ελέγχουν, βάσει δικαιολογητικών καθώς και επιτόπιων ελέγχων και επιθεωρήσεων, όλους τους δικαιούχους επιχορηγήσεων, τους εργολάβους και τους υπεργολάβους που έχουν λάβει πόρους της Ένωσης κατ' εφαρμογή της παρούσας απόφασης.
   3.   Η Ευρωπαϊκή Υπηρεσία Καταπολέμησης της Απάτης (OLAF) μπορεί να διεξάγει έρευνες, συμπεριλαμβανομένων επιτόπιων ελέγχων και επιθεωρήσεων, σύμφωνα με τις διατάξεις και τις διαδικασίες που προβλέπονται στον κανονισμό (Ευρατόμ, ΕΚ) αριθ. 2185/96 του Συμβουλίου (12) και στον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (13), με σκοπό την εξακρίβωση του κατά πόσον υπήρξε απάτη, διαφθορά ή άλλη παράνομη δραστηριότητα η οποία θίγει τα οικονομικά συμφέροντα της Ένωσης στο πλαίσιο της συμφωνίας ή απόφασης επιδότησης ή σύμβασης χρηματοδοτούμενης κατ' εφαρμογή της παρούσας απόφασης.
   Άρθρο 10
   Έκθεση και αξιολόγηση
   Έως τις 31 Δεκεμβρίου 2016, η Επιτροπή θα υποβάλει έκθεση στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών σχετικά με την εφαρμογή, τα αποτελέσματα και τη συνολική αξιολόγηση των μέτρων που προβλέπονται στην παρούσα απόφαση με σκοπό να εξετασθεί η κατάλληλη συνέχεια που θα πρέπει να δοθεί.
   Άρθρο 11
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Στρασβούργο, 16 Απριλίου 2014.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         Δ. ΚΟΥΡΚΟΥΛΑΣ
      
   
   
      (1)  Δεν έχει ακόμη δημοσιευθεί στην Επίσημη Εφημερίδα.
   
      (2)  Θέση του Ευρωπαϊκού Κοινοβουλίου της 2ας Απριλίου 2014 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 14ης Απριλίου 2014.
   
      (3)  ΕΕ C 46 της 24.2.2006, σ. 1.
   
      (4)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      (5)  Κανονισμός (ΕΕ) αριθ. 233/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, περί Μηχανισμού χρηματοδότησης της αναπτυξιακής συνεργασίας την περίοδο 2014-2020 (ΕΕ L 77 της 15.3.2014, σ. 44).
   
      (6)  Κανονισμός (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Ευρωπαϊκού Μηχανισμού Γειτονίας (ΕΕ L 77 της 15.3.2014, σ. 27).
   
      (7)  Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).
   
      (8)  Κανονισμός (ΕΕ) αριθ. 235/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για την καθιέρωση χρηματοδοτικού μέσου για τη δημοκρατία και τα ανθρώπινα δικαιώματα παγκοσμίως (ΕΕ L 77 της 15.3.2014, σ. 85).
   
      (9)  Κανονισμός (ΕΕ) αριθ. 230/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση μηχανισμού συμβολής στη σταθερότητα και την ειρήνη (ΕΕ L 77 της 15.3.2014, σ. 1).
   
      (10)  Κανονισμός (ΕΕ) αριθ. 231/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Μηχανισμού Προενταξιακής Βοήθειας (ΜΠΒ ΙΙ) (ΕΕ L 77 της 15.3.2014, σ. 11).
   
      (11)  Κανονισμός (ΕΕ) αριθ. 234/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, σχετικά με τη θέσπιση Μέσου Εταιρικής Σχέσης για τη συνεργασία με τρίτες χώρες (ΕΕ L 77 της 15.3.2014, σ. 77).
   
      (12)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
   
      (13)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
   
      ΠΑΡΑΡΤΗΜΑ
      ΛΕΠΤΟΜΕΡΕΙΕΣ ΤΩΝ ΜΕΤΡΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 3
      Η υλοποίηση του ευρωπαϊκού έτους σε επίπεδο Ένωσης επικεντρώνεται σε μια ευρεία εκστρατεία ενημέρωσης και επικοινωνίας, που συμπληρώνεται από μέτρα που λαμβάνονται από τα κράτη μέλη. Ενέργειες της Ένωσης και εθνικές ενέργειες μπορούν να εμπλέκουν την κοινωνία των πολιτών, τις οργανώσεις των νέων, τους κοινωνικούς εταίρους, τον ιδιωτικό τομέα, τα εθνικά κοινοβούλια και, κατά περίπτωση, τους εθνικούς οργανισμούς, το ομοσπονδιακό κράτος ή κυβερνητικούς φορείς σε επίπεδο κατώτερο του εθνικού, περιλαμβανομένων και περιφερειακών και τοπικών αρχών και άλλα ενδιαφερόμενα μέρη αποσκοπώντας στη δημιουργία της αίσθησης της κυριότητας μεταξύ των βασικών φορέων.
      Η Ένωση χορηγεί στήριξη χρηματοδοτικού χαρακτήρα, καθώς και εξουσιοδότηση για τη χρησιμοποίηση του ειδικού λογότυπου που θα εκδοθεί από την Επιτροπή, καθώς και λοιπού υλικού σχετικού με το ευρωπαϊκό έτος, για μέτρα που πραγματοποιούνται από δημόσιους ή ιδιωτικούς οργανισμούς, εφόσον οι τελευταίοι μπορούν να εγγυηθούν στην Επιτροπή ότι τα εν λόγω μέτρα διεξάγονται ή θα διεξαχθούν κατά τη διάρκεια του 2015 και μπορούν να συμβάλουν αισθητά στην επίτευξη των στόχων του ευρωπαϊκού έτους.
      Α.   ΑΜΕΣΑ ΜΕΤΡΑ ΤΗΣ ΕΝΩΣΗΣ
      Η χρηματοδότηση έχει τη μορφή άμεσης αγοράς αγαθών και υπηρεσιών στο πλαίσιο υφιστάμενων συμβάσεων-πλαισίων. Είναι επίσης δυνατόν να λάβει μορφή επιδοτήσεων που καλύπτουν μέχρι και το 80 % του τελικού κόστους των δραστηριοτήτων. Τα μέτρα μπορούν να περιλαμβάνουν:
      
                  α)
               
               
                  Εκστρατείες πληροφόρησης και προβολής που περιλαμβάνουν:
                  
                              i)
                           
                           
                              παραγωγή και διάδοση οπτικοακουστικού και έντυπου υλικού που αντικατοπτρίζει τους στόχους του ευρωπαϊκού έτους·
                           
                        
                              ii)
                           
                           
                              εκδηλώσεις ευρείας προβολής με σκοπό την ευαισθητοποίηση όσον αφορά τους στόχους του ευρωπαϊκού έτους και φόρουμ ανταλλαγής εμπειριών και ορθών πρακτικών·
                           
                        
                              iii)
                           
                           
                              μέτρα για τη δημοσιοποίηση των αποτελεσμάτων και την προβολή των προγραμμάτων της Ένωσης καθώς και μέτρα που συμβάλλουν στην επίτευξη των στόχων του ευρωπαϊκού έτους·
                           
                        
                              iv)
                           
                           
                              δημιουργία διαδραστικού ενημερωτικού δικτυακού τόπου στον Europa (http://europa.eu/index_en.htm) που διατίθενται για τα μέτρα που λαμβάνονται στο πλαίσιο του ευρωπαϊκού έτους και ορθή χρήση των μέσων κοινωνικής δικτύωσης·
                           
                        
                              v)
                           
                           
                              βραβείο καινοτομίας και επιτυχών σχεδιασμών στον τομέα της επικοινωνίας καθώς και εκστρατειών που βοηθούν ή έχουν βοηθήσει στη βελτίωση της συνειδητοποίησης και στην ενίσχυση του προβληματισμού σχετικά με θέματα ανάπτυξης με ασυνήθιστους ή πρωτότυπους τρόπους, ειδικότερα αυτούς οι οποίοι έχουν σχεδιασθεί για να προσεγγίσουν συγκεκριμένες ομάδες οι οποίες είχαν προηγουμένως μικρή ή καθόλου επαφή με θέματα παγκόσμιας ανάπτυξης.
                           
                        
            
                  β)
               
               
                  Άλλες πρωτοβουλίες:
                  
                              i)
                           
                           
                              παροχή γλωσσικών υπηρεσιών (μετάφραση, διερμηνεία, πολύγλωσση ενημέρωση)·
                           
                        
                              ii)
                           
                           
                              έρευνες και έλεγχοι παρακολούθησης σε επίπεδο Ένωσης με σκοπό την αξιολόγηση και την υποβολή εκθέσεων σχετικά με την προετοιμασία, την αποτελεσματικότητα και τον αντίκτυπο του ευρωπαϊκού έτους.
                           
                        
            Β.   ΣΥΓΧΡΗΜΑΤΟΔΟΤΗΣΗ ΜΕΤΡΩΝ ΤΗΣ ΕΝΩΣΗΣ
      Οι εκδηλώσεις ευρείας προβολής που οργανώνονται σε ενωσιακή κλίμακα, ενδεχομένως σε συνεργασία με τις εκάστοτε προεδρίες στη διάρκεια του 2015, με σκοπό την ευαισθητοποίηση όσον αφορά τους στόχους του ευρωπαϊκού έτους, μπορούν να λάβουν ενωσιακή χρηματοδότηση έως το 80 % του συνολικού επιλέξιμου κόστους τους.
      Γ.   ΣΥΓΧΡΗΜΑΤΟΔΟΤΗΣΗ ΜΕΤΡΩΝ ΤΩΝ ΚΡΑΤΩΝ ΜΕΛΩΝ
      Κάθε εθνικός συντονιστής μπορεί να υποβάλει αίτηση για συγχρηματοδότηση μέτρων ή προγράμματος εργασίας από την Ένωση με σκοπό την προώθηση του ευρωπαϊκού έτους. Στο πρόγραμμα εργασίας περιγράφονται οι ειδικές δράσεις του εθνικού συντονιστή που θα χρηματοδοτηθούν. Εντός αυτού του πλαισίου, τα κράτη μέλη μπορούν να καθορίσουν τις προτεραιότητες και τις πρωτοβουλίες τους σύμφωνα με το άρθρο 2 και μπορούν, κατά περίπτωση, να περιλάβουν ΥΧΕ όπου είναι εφαρμόσιμες.
      Η αίτηση για συγχρηματοδότηση συνοδεύεται από αναλυτικό προϋπολογισμό που παρουσιάζει το συνολικό κόστος των προτεινόμενων μέτρων ή του προγράμματος εργασίας, το ποσό και τις πηγές πιθανής συγχρηματοδότησης. Η συνολική συγχρηματοδότηση της Ένωσης μπορεί να καλύπτει έως το 80 % της τελικής δαπάνης των δραστηριοτήτων. Η Επιτροπή καθορίζει τα ενδεικτικά ποσά που θα μπορούν να είναι διαθέσιμα για τη συγχρηματοδότηση κάθε εθνικού συντονιστή και την προθεσμία για την υποβολή των αιτήσεων, με βάση κριτήρια που λαμβάνουν υπόψη τον πληθυσμό και το κόστος διαβίωσης του αναφερόμενου κράτους μέλους. Ένα καθορισμένο ποσό εγγυάται ένα ελάχιστο επίπεδο δραστηριοτήτων ανά κράτος μέλος.
      Κατά τον προσδιορισμό του καθορισμένου αυτού ποσού, η Επιτροπή λαμβάνει υπόψη τη σχετικά μικρή εμπειρία στην αναπτυξιακή συνεργασία των κρατών μελών που εντάχθηκαν στην Ένωση μετά την 1η Ιανουαρίου 2004. Η Επιτροπή λαμβάνει επίσης υπόψη μέτρα που υποβάλλονται από κοινού ή είναι κοινά από ορισμένα κράτη μέλη.
      Η Επιτροπή διασφαλίζει την εφαρμογή διαφανούς, έγκαιρης και αποτελεσματικής διαδικασίας έγκρισης, με βάση τις αρχές της ισότιμης μεταχείρισης και της χρηστής δημοσιονομικής διαχείρισης.